הוועדה לענייני ביקורת המדינה, כנסת 20, פרוטוקול מספר 218, 2017-03-06 09:00

קארין אלהרר: בוקר טוב לכולם.

קארין אלהרר: אני מתכבדת לפתוח את ישיבת הוועדה לענייני ביקורת המדינה.

קארין אלהרר: היום 6 במרץ 2017, ח' באדר תשע"ז.

קארין אלהרר: נושא הדיון הבוקר: היבטים בקידום שילובם של יוצאי אתיופיה – פגמים מהותיים בניהול תכנית לאומית – דוח מבקר המדינה 63ג', ישיבת מעקב.

קארין אלהרר: ובקשה לחוות דעת מבקר המדינה בנושא אלימות משטרתית כנגד בני הקהילה האתיופית, גם זו ישיבת מעקב.

קארין אלהרר: תראו, אני מצד אחד מאוד שמחה שאנחנו מתכנסים שוב כדי לבדוק ולעקוב ואני מאוד שמחה שהצטרף אלינו מבקר המדינה, בוקר טוב, אדוני, ומנכ"לית משרד המשפטים, גב' אמי פלמור, בוקר טוב, גבירתי.

קארין אלהרר: התחלנו עם דיון ראשון בנושא ביוני 2015.

קארין אלהרר: מאז התכנסה ועדת שרים בראשות ראש הממשלה בנושא הזה.

קארין אלהרר: מאז יצא דוח חשוב מאוד תחת הנהגתה של מנכ"לית משרד המשפטים בנוגע למיגור הגזענות ושמחנו על ההצגה של הדברים בדיון הקודם.

קארין אלהרר: עדיין, בדיון הקודם, משטרת ישראל אמרה שהיא פחות מקבלת את ההמלצות, ואני מבינה שאחרי הדיון חל שיפור.

קארין אלהרר: נרצה לשמוע על הדבר הזה.

קארין אלהרר: תראו, המסר שיוצא מהוועדה בכל אחד מהדיונים הוא שלא יכולה להיות אפליה בשום היבט.

קארין אלהרר: לא במשטרה, לא בחינוך לא בבריאות, לא בצבא ולא בשום מקום אחר.

קארין אלהרר: הדבר הזה פשוט לא יכול לקרות ואנחנו כאן, כבר בפעם השישית, כדי לראות שדברים מתקדמים.

קארין אלהרר: בחלק מהדברים אני יודעת שהתקדמנו, לפחות בתשומת הלב, לפחות בעשייה המשרדית והבין משרדית ואנחנו רוצים לראות את זה גם בשטח, שזה הדבר המשמעותי.

קארין אלהרר: אני רוצה לדבר על שני דברים ספציפיים ואז אני אתן את רשות הדיבור, גם למבקר וגם למנכ"לית.

קארין אלהרר: האחד הוא משרד החינוך.

קארין אלהרר: שלחנו מכתב למנכ"לית היוצאת של משרד החינוך, כדי לדעת מדוע עדיין קיימים מסלולים שהם ייחודיים לבני הקהילה.

קארין אלהרר: הדבר הזה לא סביר, למה צריך ייחוד?

קארין אלהרר: הם ישראלים לכל דבר ועניין.

קארין אלהרר: אם צריך השלמות ניתן השלמות, אבל לא מסלול ייחודי.

קארין אלהרר: אנחנו לא קיבלנו תשובה.

קארין אלהרר: המכתב נשלח לפני למעלה מחודש.

קארין אלהרר: זה דבר אחד.

קארין אלהרר: הדבר הנוסף גם נוגע לאלימות משטרתית והוא בני משפחת סלמסה, שמחכים עדיין לתשובת היועץ המשפטי לממשלה.

קארין אלהרר: קיבלתי אתמול בערב את התשובה של היועמ"ש, שעדיין נדרש זמן.

קארין אלהרר: הוא ביקש שלושה חודשים, עברו שמונה.

<אמי פלמור: אני אתייחס לזה.

קארין אלהרר: אני אשמח.

קארין אלהרר: אני יודעת שיש ליועץ הרבה על הראש, במיוחד בתקופה הזו, אבל גם הנושא הזה חשוב.

קארין אלהרר: ראוי שתינתן תשובה וגם אם אין תשובה כרגע, ראוי שיינתן לוח זמנים שגם יעמדו בו.

קארין אלהרר: זה דבר מאוד משמעותי, במיוחד למשפחה שעברה הרבה מאוד גלגולים והרבה מאוד דברים.

קארין אלהרר: אני מקווה שיהיה דיון שהוא רווי בתשובות וביציאה לדרך חדשה, גם במקומות שבהם עדיין אין לנו תשובות.

קארין אלהרר: בבקשה, אדוני המבקר.

<מבקר המדינה יוסף חיים שפירא: בוקר טוב.

<מבקר המדינה יוסף חיים שפירא: גבירתי, יושבת ראש הוועדה, חברת הכנסת קארין אלהרר, גב' אמי פלמור, מנכ"לית משרד המשפטים, בוקר טוב לכולם.

<מבקר המדינה יוסף חיים שפירא: אני חושב שאכן, עצם העובדה שמדובר בדיון שישי בסוגיה, מלמדת על חשיבותו ואנחנו לא רק עוקבים אחרי הפעילות שנעשית בעקבות הדוח הראשון שהוצאנו בנושא הזה, אלא אנחנו ממשיכים ובודקים היבטים נוספים.

<מבקר המדינה יוסף חיים שפירא: מיד ראש החטיבה יובל חיו יפרט בדיוק את הסטטוס של אותם דוחות, שיצאו, עוד לא פורסמו וחלק שיפורסמו כדי לתת תמונה שלמה על פעילותנו בסוגיה הזו.

<מבקר המדינה יוסף חיים שפירא: אז אולי לפני שעוברים אל הגברת פלמור, יפרט מר חיו.

<יובל חיו: מכובדיי, אני בקצרה אתן את סטטוס העבודה שלנו בקשר לנושאים שיש להם זיקה לדיון שמתקיים היום.

<יובל חיו: הנושא הראשון הוא הטיפול המערכתי בעבירות שוטרים.

<יובל חיו: כפי שציינתי בדיון שנערך בפברואר 2016, הובא הנושא הזה למבקר המדינה לצורך אישורו את תכנית העבודה, אז הנושא אושר לתכנית העבודה של שנת 2016 ובשבועות האחרונים סוכם דוח הביקורת בנושא הטיפול המערכתי בעבירות שוטרים.

<יובל חיו: הדוח עוסק בשני מעגלים עיקריים.

<יובל חיו: הטיפול של מח"ש בתחום הזה והטיפול של משטרת ישראל בנושא.

<יובל חיו: הוא מתייחס גם לעבירות פליליות וגם לעבירות משמעתיות והדגש הוא על טענות לגבי אלימות של שוטרים והתנהגות לא נאותה של שוטרים.

<יובל חיו: אנחנו בדקנו את הנושא הזה בהיבט המערכתי, היינו בקשר רצוף עם משרד המשפטים, גם עם מנכ"לית משרד המשפטים.

<יובל חיו: הדוח הזה יפורסם במסגרת פרסום מיוחד של מבקר המדינה בשבועות הקרובים.

<יובל חיו: הנושא השני שנדרשנו אליו הוא מניעת אפליה באספקת שירותים, מוצרים ובכניסה למקומות ציבוריים.

<יובל חיו: אנחנו מדברים על אותו חוק שנחקק לפני כ-17 שנה.

<יובל חיו: גם בתחום הזה עסקנו במהלך העבודה של 2016.

<יובל חיו: דוח זה סוכם ונחתם סופית על ידי מבקר המדינה והונח על שולחן ראש הממשלה ב-15 לפברואר האחרון.

<יובל חיו: על פי חוק מבקר המדינה הוא יפורסם במסגרת הדוח השנתי בחודש מאי הקרוב.

<יובל חיו: שני הדוחות האלה, למעשה, נותנים התייחסות מאוד רחבה, פעם אחת בהיבט של פעולת המערכת המשפטית והמערכת האכיפתית של משטרת ישראל בתחום של פעולת השיטור ונגזרים מתוך זה גם היבטים שקשורים לקהילה האתיופית.

<יובל חיו: ההיבט השני הוא סוגיית השוויון, כפי שאמרתי, בקשר לחוק למניעת אפליה.

קארין אלהרר: תודה רבה.

קארין אלהרר: גבירתי, המנכ"לית.

<אמי פלמור: בוקר טוב.

<אמי פלמור: קודם כל גם אני מצטרפת לברכות על עצם הקיום המתמשך של הבקרה של הוועדה על הפעילות הממשלתית הנרחבת בנושא הזה.

<אמי פלמור: גם המשרד הממושמע ביותר מתפקד טוב יותר כשהוא יודע שצריך להידרש לאיזשהו מועד שבו הוא יתייצב וייתן דין וחשבון על פעילותו.

<אמי פלמור: אני שמחה קודם כל לעדכן, אכן היינו פה כאשר הדוח רק אומץ ברובו על ידי הממשלה, שלוש המלצות מתוך 53 נותרו בדיון לצורך העמקה ואני שמחה לעדכן שמפכ"ל המשטרה, בישיבה שהתקיימה בוועדת השרים בראשות ראש הממשלה, בדצמבר אם אני לא טועה, הודיע על כך שיש מתווה מוסכם, המשטרה מאמצת את כל ההמלצות.

<אמי פלמור: ההמלצה הראשונה, והיא רלבנטית פה גם לסיפור של משפחת סלמסה, אני תיכף אתייחס גם לנושא הזה או לנושא של הבחינה המחודשת של נוהל השימוש בטייזר, יש כבר עכשיו המלצה מאוד ראשונית, קודם כל להגביל את זה בהתחשב בגיל של חשודים, ויש עדיין תהליך ממושך שגם היועץ המשפטי לממשלה עצמו מעורב בו, מודע לו ועוקב אחריו.

<אמי פלמור: מעבר לזה, הדבר המשמעותי ביותר שקרה בהקשר של המפגש בין משטרה לאזרחים, ובהקשר הזה הוא נוגע לא רק לילדי אתיופיה אלא לכלל אזרחי המדינה, המחאה וכל מה שנולד ממנה יכולים לזקוף את ההישג הזה לזכותם, זה הפרויקט של השר לביטחון פנים גלעד ארדן, של מצלמות הגוף.

<אמי פלמור: גם השר ארדן וגם המפכ"ל עדכנו באותה ישיבת ממשלה שרואים ירידה משמעותית בחיכוך בין אזרחים ושוטרים כתוצאה מהפרויקט הזה.

<אמי פלמור: הוא התחיל כפיילוט במספר תחנות ואנחנו מקווים שהוא יתפשט לכלל השוטרים, כי הערך המוסף של זה לאזרחים הוא משמעותי וגם לשוטרים עצמם, כי זה מרסן בשני הכיוונים.

<אמי פלמור: הבשורה החשובה מבחינתנו כמשרד זו הקמתה של היחידה לתיאום המאבק בגזענות.

<אמי פלמור: נמצא איתנו עורך הדין קובי אווקה זנה, פרקליט במחוז תל אביב עד לאחרונה וראש היחידה לתיאום המאבק בגזענות, שגם היה שותף לצוות שעסק בדוח.

<אמי פלמור: הוא גם יישאר פה אחריי, אני התנצלתי על שאצטרך לצאת, והוא יוכל במידת הצורך להתייחס אולי להערות שיעלו פה.

<אמי פלמור: הקמת היחידה בעיניי זה אחד הדברים החשובים ומייצרי השינוי ושינוי תודעה.

<אמי פלמור: הצלחנו במהירות יחסית גבוהה ביחס לבירוקרטיה הממשלתית ביציאה למכרזים, מינויים וכן הלאה ואנחנו בחודשים הקרובים נעסוק בהקמה.

<אמי פלמור: היחידה הזאת אמורה לקבל תלונות מהציבור, קודם כל בכל הנושאים של תלונות על גזענות ואפליה במשרדי הממשלה וברשויות הציבוריות.

<אמי פלמור: הדבר הזה נוגע לכלל אזרחי המדינה, אבל היחידה הזו תהיה גם אמונה על כל ההמלצות שנוגעות לסוגיה של ההנכחה החיובית של יוצאי אתיופיה, שזה היה נושא מרכזי בעבודת הצוות, גם בתחום התעסוקה, גם בתחום התרבות והתקשורת ובעוד נושאים ואנחנו נמשיך לבוא לפה להתייצב, אני בטוחה בזה, כדי לדווח וגם כדי לראות האם הציבור נותן אמון ביחידה הזו, פונה אליה ומפנה אליה את התלונות.

<אמי פלמור: אני מזכירה לכולם, כי זה חשוב והיישום, אני אומרת את זה ליושבת ראש הוועדה, אני בטוחה שאנחנו עדיין נזדקק לעזרה שיש בפיקוח הזה.

<אמי פלמור: כל משרד ממשלתי יצטרך למנות אצלו ממונה לקבלת תלונות על אפליה וגזענות ובעצם המתאם יצטרך לעבוד איתם, כאשר יתקבלו תלונות, להפנות אותן לטיפול בתוך המשרדים עצמם.

<אמי פלמור: אני יודעת שחלק מהמשרדים כבר פועלים בהקשר הזה גם בלי לוח הזמנים המקורי, משרד הבריאות הוא מוביל בהקשר הזה, ואני חושבת שאנחנו יכולים לראות בזה בדל של אופטימיות.

<אמי פלמור: עכשיו אני אתייחס להערה שלך ביחס לתשובתו של היועץ.

<אמי פלמור: אני מניחה שמי שיושב פה ועוקב אחרי הנושא מודע להחלטה, הלא מובנת מאליה, של היועץ הנוכחי, להפוך החלטה של היועץ הקודם בהקשר של דמאס פיקדה.

<אמי פלמור: הוא החליט לעיין מחדש בתיק הזה ולערוך שימוע לשוטר שהיה מעורב בתיק הזה, שכבר לא נמצא בין שורות המשטרה מזה זמן רב.

<אמי פלמור: אני חושבת שהדבר הזה מעיד כאלף עדים על הפתיחות והנכונות והמחויבות של היועץ המשפטי לממשלה, אביחי מנדלבליט, לסוגיה הזו, להבנה של הרגישות שלה, להבנה שאפשר להסתכל על דברים גם פעם נוספת ולא לפחד מלהגיע למסקנות אחרות.

<אמי פלמור: דיברתי איתו אתמול בהכנה לקראת הדיון הזה ודיברנו גם על התיק של סלמסה.

<אמי פלמור: לא בכדי הוא עדכן שנעשים בירורים נוספים מכיוון שהיועץ באופן אמיתי שואל את השאלות מחדש ונכון ופתוח לחשוב מחדש, גם על דברים שכבר נקבעו בתיק הזה.

<אמי פלמור: אני יודעת שזה נראה כנצח עבור המשפחה, ובצדק, אבל אני פה דיברתי עם עורך דין דרור מתתיהו, שנמצא פה ומייצג את המשפחה, כדי להבטיח שהזמן הזה מוקדש באופן אמיתי כדי לבחון את השאלות שהתעוררו.

<אמי פלמור: הזכרתי רק את הנושא של הטייזר כדוגמה מכיוון שהוא עלה גם בדוח שלנו.

<אמי פלמור: היועץ, אגב תיק סלמסה, מבין את החשיבות בלא להניח לנושא הזה, לא להניח.

<אמי פלמור: אני חושבת שהדוח של מבקר המדינה שיעסוק בסוגיות של אלימות שוטרים, יתחבר גם לנושא הזה, כי התעוררו הרבה שאלות סביב האופן שבו מתבררות תלונות על השימוש בטייזר.

<אמי פלמור: הביקורת הזו מופנית גם כלפי מח"ש ואנחנו, כמו שאמר יובל חיו, נמצאים בשיתוף פעולה בשיח הזה מול טיוטת דוח המבקר.

<אמי פלמור: אני חושבת ששינוי מתרחש.

<אמי פלמור: חשוב לי להגיד את זה.

<אמי פלמור: אני חושבת שהמודעות, ההכרה בזה שהדברים נעשו בצורה לא נכונה, שהדברים צריכים להשתנות, זה משהו שמשותף היום לכל הגופים שלקחו חלק בתהליך הזה.

<אמי פלמור: זה לא אומר שאנחנו נהיה חפים מטעויות או חפים מתקלות, אבל אני בהחלט מרגישה שיש שינוי בפרקטיקות ויש תשומת לב לדברים שבעבר נתפסו כמובנים מאליהם או כמותרים או כחסרי חשיבות.

<אמי פלמור: אנחנו נמשיך קודם כל במלאכה החשובה של הקמת היחידה.

<אמי פלמור: אני גם רוצה להגיד, היחידה הזו אמורה לעקוב אחרי היישום של הדוח על כל המלצותיו בהקשרים רחבים ולכן נוכל לבוא בפעם הבאה גם עם עדכון לגבי שאר שלבי היישום.

<אמי פלמור: אני אגיד שביחס להחלטת הממשלה שעסקה בדברים שאמורים היו להיות מיושמים בשנים 17'-18', אנחנו מקדימים כבר את לוחות הזמנים, אז לפחות בהקשר הזה אני מרגישה שאנחנו - - -

מירב בן ארי: נקבעו לוחות זמנים לגבי יוסף סלמסה?

מירב בן ארי: יושבת הראש ציינה שלושה חודשים שהם שמונה חודשים - - -

קארין אלהרר: זאת הייתה הבטחה שלהם.

מירב בן ארי: אני מברכת אותך דרך אגב על כל שאת עושה, אבל אם אפשר התייחסות ספציפית, כי גם יושבת הראש התייחסה לכך.

<אמי פלמור: אני אגיד, ישבתי עם היועץ אתמול כדי להתכונן לדיון פה ולהבין ממנו איפה דברים עומדים.

<אמי פלמור: אני חושבת שאם יש עובד מדינה אחד שכל הציבור יודע מה הוא עושה תמורת כספי המסים שלו, זה היועץ המשפטי לממשלה.

<אמי פלמור: אנחנו יודעים שהוא עובד כל יום מבוקר עד ערב, על מגוון עצום של דברים ושל נושאים.

<אמי פלמור: הנושא הזה נמצא על שולחנו.

<אמי פלמור: הוא מבין את החשיבות שיש בלסיים אותו בהקדם האפשרי.

<אמי פלמור: היה אתמול איזשהו שיח בשאלה האם אפשר להגיד שזה יהיה תוך חודשיים או שזה יהיה תוך חודש וחצי ואנחנו יודעים שבאמצע יש פסח וכן הלאה, הוא לא רצה להצהיר הצהרה שהוא לא יכול לעמוד מאחוריה - - -

קארין אלהרר: אני הייתי מבקשת, גבירתי, בכל מקרה, להיות בקשר עם המשפחה.

קארין אלהרר: לעדכן את המשפחה.

קארין אלהרר: מה שקרה הוא שהם התכנסו אצלו והוא הבטיח להם בתוך שלושה חודשים.

קארין אלהרר: בחלוף השמונה חודשים הם לא שמעו מאף אחד.

<אמי פלמור: אני מקבלת את ההערה.

<אמי פלמור: אני יכולה להגיד שאני באופן אישי נמצאת בקשר עם עורך דין מתתיהו, שמתעדכן דרכי מדי פעם גם בערוצים בלתי פורמאליים, אבל אני בהחלט אעביר את המסר ללשכת היועץ, שיש ציפייה שהם עצמם יעדכנו את המשפחה וכך הם יעשו.

<אמי פלמור: הדבר היחיד שלי חשוב לחדד פה זה שאני לא סתם נתלית בפרשה של דמאס פיקדה.

<אמי פלמור: אני רוצה להגיד שהדבר הזה מלמד אותנו שיש עיסוק, שיש נכונות לבחון דברים, שיש נכונות לשאול שאלות, יש נכונות ללכת בניגוד להחלטות קודמות וצריך להבין שבסוף יש התבוננות של היועץ ואני אוסיף שהוא גם היה מזכיר הממשלה כאשר ראש הממשלה הקים את הוועדה הזאת שבה מתקיים המעקב הזה.

<אמי פלמור: הנושא של הגזענות כלפי יוצאי אתיופיה והשילוב המיטבי שהתברר כלא מיטבי, מאוד קרוב ללבו ולמודעותו.

<אמי פלמור: כלומר, זה לא 'עוד נושא על השולחן' אלא שזה נושא שהוא מבין את החשיבות שלו.

<אמי פלמור: אני גם אוסיף, מי שיודע, אנחנו דלת מול דלת באותו מסדרון והוא יודע כמה הנושא הזה הוא נושא שאני מעורבת בו באופן אישי.

<אמי פלמור: חשוב לי לראות אותו מסתיים, חשוב לי שתהיה, קודם כל במשרד המשפטים, מחויבות לטפל בכל הנושאים שלקחנו על עצמנו ולנסות לעשות את זה במהירות האפשרית.

קארין אלהרר: עורך הדין מתתיהו, תרצה להוסיף משהו?

<דרור מתתיהו: כן, אני לא אכביר במלים כדי לא לחזור על עצמי מדיון לדיון.

<דרור מתתיהו: אני רק רוצה להזכיר לכולנו, לקח שלוש שניות, שלוש שניות, לא יותר, כדי לירות את חיצי הטייזר ביוסף סלמסה ז"ל, חיצים ששינו את חיי המשפחה שלו לעד.

<דרור מתתיהו: לוקח שלוש שנים, שלוש שנים, כדי לבחון האם יש מקום להעמיד את אותם שוטרים לדין אם לאו.

<דרור מתתיהו: זה לא צדק.

<דרור מתתיהו: אחד המרכיבים במתכון לעשיית צדק הוא הזמן.

<דרור מתתיהו: כשהצדק מתקבל לאחר זמן רב, טעמו אינו אותו טעם.

<דרור מתתיהו: לכן, בפשטות, בלי להכביר מלים, אנחנו מבקשים שתצא מכאן קריאה ברורה וחד משמעית, לקבל החלטה.

<דרור מתתיהו: כל החלטה בהקדם, כדי שטעם הצדק יהיה הטעם שצריך להיות.

קארין אלהרר: אל"ף, אני חושבת שטוב עשה היועץ המשפטי שהוא מעיין מחדש, ואני יודעת שלפעמים חדשות טובות באות לאט, אני רוצה לקוות שגם הפעם יהיו חדשות טובות מבחינתה של המשפחה.

קארין אלהרר: תראו, אנחנו חוזרים לזה מדיון לדיון, ואני מאמינה לגבירתי שהדבר מאוד חשוב, הוא באמת מאוד מתקשר עם הדוח שגבירתי פרסמה.

קארין אלהרר: אני קוראת מכאן לכל המעורבים להזדרז, פשוט כדי לחסוך למשפחה עגמת נפש נוספת, שנגרמת לה בכל יום שעובר בעניין הזה.

קארין אלהרר: כמובן להיות בקשר עם המשפחה באופן ישיר, לעדכן אותם, זה פשוט עניין של יחסים שיהיו הגונים בעניין הזה.

<דרור מתתיהו: ברשותך, אני רוצה להוסיף ולומר שהדוח, טווח ההשלכות שלו לא סיפק אותנו במסקנות שלא להעמיד את אותם שוטרים לדין פלילי.

<דרור מתתיהו: הדוח עדיין קבע שמדובר בשוטרים שמילאו דוחות פעולה כוזבים, דוחות "שאין בהם אמת" כלשון ראש מח"ש.

<דרור מתתיהו: מדובר כאן במשוואה, מבחינתנו, ללא נעלמים.

<דרור מתתיהו: שוטרים שממלאים דוחות פעולה כוזבים שווים לשוטרים שביצעו פעולות בניגוד לחוק ומבקשים לכסות על מעשיהם באותם דוחות.

קארין אלהרר: עורך הדין מתתיהו, אני מתחייבת, הוועדה לא תשקוט עד שאתם לא תקבלו תשובה ואני יודעת, גם מהתחייבותה של המנכ"לית וגם מן המכתב של היועץ המשפטי מאתמול בערב, אני משוכנעת שהתשובה תתקבל בהקדם ואם צריכות להינקט פעולות הן יינקטו והוועדה תהיה ערבה לדבר הזה.

<דרור מתתיהו: מודה לגבירתי.

קארין אלהרר: תודה.

קארין אלהרר: חברת הכנסת מירב בן ארי, את צריכה לצאת.

מירב בן ארי: כן, אני צריכה ללכת לוועדת חוץ ובטחון, אבל אני רוצה להודות לך על הפעילות.

מירב בן ארי: גם רואים את זה, את המחויבות של המדינה שזה בעיקר במשרד המשפטים וכמובן אותו גוף מייצג, שאני מקווה שגם אותה אוכלוסייה יוצאת אתיופיה, תהיה לה הכתובת להגיש תלונות.

מירב בן ארי: ממש בקצרה, ראשית אני מאוד מקווה שבזמן סביר יגיעו אלינו התוצאות בעניין הזה שאנחנו - - - אני הייתי ברוב הדיונים וחשוב לקבל, הדברים שאתה אומר הם דברים מאוד קשים וזה לא נהיה קל מוועדה לוועדה, זה בטוח.

מירב בן ארי: בעניין הזה, יושבת הראש מלווה את העניין, אני רואה פה הרבה גורמים, גם מהחינוך וגם מהרווחה, שבסופו של דבר מנסים לשנות את הקונספט שבו חבר'ה מאתיופיה הם לא עולים אלא הם ותיקים.

מירב בן ארי: אנחנו כל הזמן שמים על זה את הדגש כאן, אם זה להפסיק תכניות מיוחדות, ראיתי שבצבא זה גם הפסיק כבר, אז אני מאוד מקווה שמה שאמרתְ בהתחלה, שמשרד החינוך גם.

מירב בן ארי: זאת אומרת, מצד אחד לתת כלים שהם אקסטרה יותר, אבל לא לבדל את האוכלוסייה משאר האוכלוסיות בארץ, שזה בעיניי מביא עלינו את אותן תופעות של הגזענות שאת עושה את כל האפשר כדי להילחם בהן.

קארין אלהרר: תודה.

קארין אלהרר: חבר הכנסת עמר בר לב.

עמר בר-לב: תודה רבה.

עמר בר-לב: אני גם מתנצל, גם אני צריך לצאת לחוץ ובטחון.

עמר בר-לב: ראשית, אני מברך את מנכ"לית המשרד, גם על הפעולה וגם על התחושה שלך שהדברים משתפרים, אני עוד לא בתחושה הזאת, אבל נראה.

עמר בר-לב: אני רוצה להפנות את תשומת הלב לנושא אחר.

עמר בר-לב: הממשלה החליטה בשנה הקודמת, ב-2016, על תקציב מיוחד לקידום האוכלוסייה האתיופית.

עמר בר-לב: לא מצאנו סימנים לתקציב הזה בתקציב המדינה.

עמר בר-לב: אני ביקשתי לעשות דיון מהיר ונערך דיון מהיר בוועדת השקיפות בנושא הזה ובעצם כל הנציגים שבאו הודו שאין שורות תקציב בתקציב המדינה.

עמר בר-לב: מה שהם הסבירו הוא שיהיו כל מיני העברות תקציביות כאלו ואחרות.

עמר בר-לב: ראשית, אני חושב שזה לא מתקבל על הדעת.

עמר בר-לב: אם ממשלת ישראל מחליטה משהו, וזה היה כבר בשנה הקודמת, אז זה צריך להופיע בתקציב המדינה, ודבר שני, אנחנו יודעים שבמקביל לפעולות שנעשות במשרד המשפטים, אם זה לא ילווה ובשלב זה אני לא מרגיש שזה מלווה, אם זה לא ילווה בפעולות של הממשלה דרך המשרדים השונים, שבאות לידי ביטוי בתקציב ובתכניות שמבוצעות, אז לא תספיק הרמה התיאורטית של המלחמה בגזענות, ולכן, יושבת הראש, אני מבקש שגם בוועדה הזאת, בעיקר בוועדה הזאת לביקורת המדינה, נבקר ונעקוב אחרי מחויבות הממשלה למה שהיא אמרה ולראות אך זה בא לידי ביטוי, כי בשלב הנוכחי אני לא רואה את זה בא לידי ביטוי בתקציבי המשרדים השונים.

קארין אלהרר: תודה.

קארין אלהרר: אני רוצה להודות למנכ"לית משרד המשפטים ושיימשכו הפעולות המבורכות.

קארין אלהרר: חבר הכנסת איתן ברושי, בבקשה.

איתן ברושי: אני מצטער על הדילוגים.

איתן ברושי: אני קודם כל מברך על הדיון.

איתן ברושי: בי"ת, אני רציתי לשאול, אמי, עכשיו כשאת בדרך החוצה, האם היה פה נתון, כמה נקלטו עובדי מדינה מיוצאי אתיופיה והאם יש העדפה לתקנים?

איתן ברושי: דבר שעשינו בעבר גם עם ערבים, בדואים ודרוזים.

איתן ברושי: האם יש העדפה והאם נקלטו עובדי מדינה?

<אמי פלמור: אני אגיד.

<אמי פלמור: קודם כל אני אעיד על עצמנו, על משרד המשפטים, משרד שמעסיק 4,600 עובדים.

<אמי פלמור: אני רוצה להגיד שאנחנו משרד שמפרסם עכשיו כל שנה, מאז שאני בתפקיד, דוח שמשקף את המגוון של העובדים שלנו בפרמטרים שונים, נשים, ערבים, דרוזים, צ'רקסים, לפי החלטת ממשלה, יוצאי אתיופיה, אנשים עם מוגבלות.

<אמי פלמור: מאחר והשיקוף בשנה הקודמת הראה לנו שיש לנו בקושי 0.75% מכלל עובדי המשרד שלנו שהם יוצאי אתיופיה, שמתי את הנושא הזה - - -

איתן ברושי: את מדברת על משרד המשפטים?

<אמי פלמור: אני מדברת קודם כל על משרד המשפטים - - -

איתן ברושי: מה עם כלל משרדי הממשלה?

<אמי פלמור: רגע, שנייה.

<אמי פלמור: קודם כל אני רק רוצה להגיד שתוך שנה הצלחנו להכפיל את המספר הזה ואני מאוד גאה במהלך הזה מכיוון שזה רק מראה שזו שאלה של מודעות ושל חשיבה.

<אמי פלמור: לא כמעשה של חסד או של העדפה מתקנת, אלא מתוך הבנה אמיתית שהמשרד שלנו צריך לשקף את כלל החברה הישראלית, כדי שכל אחד ירגיש שהעשייה שלנו היא עשייה ששייכת גם לו.

<אמי פלמור: נש"מ יעדכנו לגבי כלל הממשלה, אני אגיד שהמספר הוא כמעט כאחוז יוצאי אתיופיה בחברה הישראלית, מספר עובדי המדינה.

<אמי פלמור: אבל השאלה שצריך לשאול היא לא רק כמה אלא באיזה תפקידים ואנחנו, בדוח שלנו, מנסים לשקף את התפקידים, כולל לשקף בעלי תפקידים בכירים, כדי שנבין שהמשמעות האמיתית של השתלבות היא לא שמילאנו את רצפת הייצור, למשל, אצלנו מאוד קל לסטודנטים ומתמחים שמתחלפים כל שנה - - -

איתן ברושי: אני אגיב אחרי שתצאי, אבל את לא נציגת משרד המשפטים פה, אני מבין שאת הנציגה של ועדה בין משרדית שנועדה לטפל בסוגיה.

<אמי פלמור: לא.

איתן ברושי: רק את משרד המשפטים?

<אמי פלמור: אז אני אשלים ואני אגיד.

<אמי פלמור: קודם כל אני מעידה על מה עשיתי במשרד שלי.

<אמי פלמור: הוועדה עסקה בין השאר בשאלה של ההנכחה החיובית של יוצאי אתיופיה, בין השאר שאלה את השאלה הזאת גם בהקשר של תעסוקה, במובן של האם אנחנו רואים בעלי תפקידים בכירים מקרב יוצאי אתיופיה ובזאת משנים את התודעה של החברה ביחס למעמדם, תפקידם ויכולותיהם וכן הלאה.

<אמי פלמור: יש לנו המלצות שנמצאות עכשיו בשלבי יישום, גם בנציבות שירות המדינה, ויהיה עליהן מעקב על ידי המתאם ביחידה לתיאום המאבק בגזענות, אבל אני רוצה להגיד, גם היום יש כבר כמעט שני אחוז מכלל עובדי המדינה שהם יוצאי אתיופיה, כך שהסוגיה היא לא סוגיה של כמות אלא להבין איך יגיעו אקדמאים יוצאי אתיופיה לתפקידים בעלי השפעה.

איתן ברושי: את רוצה ללכת, אני לא אעכב אותך, אבל נמשיך - - -

<אמי פלמור: לא רוצה, לצערי צריכה להגיע לח'ורה.

קארין אלהרר: תודה רבה.

איתן ברושי: מכיר אותך ומכבד אותך.

איתן ברושי: אני בכל זאת רוצה להוסיף מילה.

איתן ברושי: האמירה שהאחוז הוא דומה לחלקה של העלייה באוכלוסייה הוא לא נתון שמייצג את הבעיה ואני לא מציע לקבל אותו ולהסתפק בו, זה לא אומר שום דבר.

איתן ברושי: בטח לא בשלב הזה, שכל כך הרבה שנים עברו וכל כך מעט נעשה.

איתן ברושי: צריך לשפוט לא רק כמה התקדמנו בתקופה האחרונה אלא מה עשינו לאורך כל הזמן.

איתן ברושי: הממשלות האלו לא כל כך התחלפו ולכן לא הייתי מתפעל מההישגים האלה כפי שנאמרו, אבל אני לא מכיר את התמונה בשלמותה.

איתן ברושי: אני רק יכול לומר, כמי שגם היה מנכ"ל משרד ממשלתי וכמי שכיהן בתפקידים אחרים, צריכים להיות תקנים ייעודיים לעלייה האתיופית כתוספת על תקנים.

איתן ברושי: לא להעמיד את זה כמבחן, ברור שלא לכל החיים, אלא למספר שנים ואז אתה אומר למשרד ממשלתי: אם אתה רוצה לקבל עוד תקן, אם אתה רוצה להגדיל, אבל אין לך מקום אז בתנאי שזה ליוצא העדה האתיופית.

איתן ברושי: צריך להטיל את זה על כל משרדי הממשלה וגם על גורמים כמו משרד החינוך ומורים, כמו גם משטרה וגורמים נוספים.

איתן ברושי: כלומר, אנחנו ניקח מנתח תקציב איזשהו נתח, נגיד שיש פה איקס תקנים, אני לא רוצה לזרוק מספרים, אבל הם לא קשורים למכרזים הרגילים, ששם כל אחד ניגש אלא שאתה אומר:

איתן ברושי: אם אתה צריך חוקר, אם אתה צריך מדען, אם אתה צריך יועץ משפטי או כל דבר אחר, אז כך.

איתן ברושי: אני, דרך אגב, גם לא מקבל כל כך את ההבחנה בין דרגים, כל עבודה מכבדת את בעליה.

איתן ברושי: אני בא ממקום שבו אנחנו לא רואים דבר חשוב יותר או עבודה חשובה יותר, הכול חשוב וחוץ מזה, מי שרוצה להגיע למעלה מתחיל למטה - - -

קארין אלהרר: חבר הכנסת, אנחנו נקיים את זה מול הנציבות.

איתן ברושי: הם לא פה?

קארין אלהרר: הם פה.

איתן ברושי: שישמעו אותי.

איתן ברושי: בשביל זה באתי לכאן.

איתן ברושי: אני אומר ואני אומר גם לך שצריכה להיות פה מדיניות יותר אקטיבית ושהעניין של תפקיד בכיר או לא הוא חשוב, אבל הוא לא הבסיס לדיון הזה.

איתן ברושי: צריכה להיות מערכת של קליטה של יוצאי העדה בכל המקומות שאפשר מעבר לתקנים ולהעדפות.

איתן ברושי: להגיד פה אחרי כל כך הרבה שנים שהאחוז שלהם בין עובדי המדינה הוא כמו האחוז שלהם באוכלוסייה זו תשובה לא טובה ולא הייתי מקבל אותה.

איתן ברושי: צריך לעשות תכנית הרבה יותר אגרסיבית.

קארין אלהרר: תודה.

קארין אלהרר: משטרת ישראל, בוקר טוב.

קארין אלהרר: בדיון הקודם הכרזתם שאתם לא מקבלים את כל ההמלצות ואני רק רוצה לעשות סדר, עכשיו כן?

קארין אלהרר: שם ותפקיד, אדוני.

<אבי פרנקל: אבי פרנקל, יושב ראש מחלקת משמעת.

<אבי פרנקל: היו שלושה נושאים שבהם היו אי הסכמות עם הוועדה וכמו שאמרה הגברת פלמור המפכ"ל הגיע לוועדת שרים והדברים הסתדרו.

<אבי פרנקל: יש נושא אחד שבו היועץ המשפטי לממשלה יצטרך להכריע, לגבי חקירה של תיקי שימוש בכוח, תיקים של מח"ש.

<אבי פרנקל: מח"ש סוגרת אותם במישור הפלילי והאם הם ייחקרו במשטרה או ייחקרו במח"ש, זו החלטה של היועץ המשפטי לממשלה.

<אבי פרנקל: השאלה האם המשטרה חוקרת את עצמה, לא חוקרת את עצמה, נתונה על שולחנו על היועץ המשפטי לממשלה.

<אבי פרנקל: שאר הדברים, כמו שהמפכ"ל הסביר, כמו שאמרה הגברת פלמור, ההמלצות התקבלו.

קארין אלהרר: אוקיי.

קארין אלהרר: בדיון הקודם דובר על כך שלמחרת היום, למחרת הדיון הקודם, יחל פיילוט שיימשך שלושה חודשים, בפיילוט שוטרים עובדים עם מצלמות גוף.

קארין אלהרר: דיברתם על פיילוט בבאר שבע.

<אבי פרנקל: דיברנו על חמש יחידות שעשו את הפיילוט.

<אבי פרנקל: הפיילוט הזה די הצליח.

קארין אלהרר: איפה הוא עבד?

<אבי פרנקל: אין לי את הפרטים המדויקים לגבי איפה הוא עבד ואילו יחידות, כבר אני אתן לך.

<אבי פרנקל: המשטרה יוצאת עכשיו במכרז בחודש מרץ למצלמות גוף לכל הסיירים וכל אנשי התנועה.

<אבי פרנקל: הפיילוט הזה מגלה שבכל מקום שבו יש מצלמת גוף יש הרבה פחות חיכוך עד אפס, מצד שני הצדדים.

<אבי פרנקל: אנחנו מתכוונים להרחיב את זה לאוכלוסיות הרבה יותר נרחבות.

קארין אלהרר: אני רוצה להיות ממוקדת.

קארין אלהרר: אמרתם שהפיילוט יעבוד בבאר שבע.

קארין אלהרר: בוקר טוב אדוני, שם ותפקיד.

<שי יאסו: שלום גבירתי, שלום לכולם.

<שי יאסו: שי יאסו, קצין קישור ותיאום.

<שי יאסו: אני אענה על השאלה.

<שי יאסו: הפיילוט עבד בשש תחנות: בירושלים, באר שבע, פתח תקוה, חולון ובת ים.

<שי יאסו: הפיילוט הצליח.

<שי יאסו: כפי שנאמר, אירועי האלימות ירדו כמעט לאפס אחוז, כך שהפיילוט נגמר והמטרה היא עכשיו לצאת למכרז, כדי שנוכל להחיל את זה על אלפי שוטרים.

קארין אלהרר: ההרחבה היא לכל הארץ?

<שי יאסו: כן, גבירתי.

קארין אלהרר: תשובה שלא קיבלתי במדויק.

קארין אלהרר: קיבלתם גם את ההמלצות בנוגע לטייזר?

<שי יאסו: כל ההמלצות התקבלו, גבירתי.

קארין אלהרר: אתם אומרים שלגבי צוות החשיבה היועץ המשפטי אמור להחליט.

קארין אלהרר: בדיון הקודם אמרתם שיש לכם תכנית משל עצמכם למיגור הגזענות והגברת האמון.

קארין אלהרר: לא קיבלנו אותה.

<שי יאסו: יש לנו תכנית, גבירתי, שעובדת החל ממאי 2015, תכנית למניעה ולחיזוק האמון.

קארין אלהרר: בסדר, אבל אמרתם שתשלחו לנו.

<שי יאסו: את התכנית עצמה?

קארין אלהרר: כן.

<שי יאסו: אני אשמח לשלוח בהקדם, בשמחה רבה.

<טלל דולב: קיבלתם אותה במצגת של כל המשרדים, התכנית כולה מפורטת במצגת שקיבלתם.

קארין אלהרר: מה זה המצגת של כל המשרדים?

<טלל דולב: שלום, אני טלל דולב, אני ראש מטה היישום של התכנית הממשלתית לשילוב יוצאי אתיופיה.

<טלל דולב: אנחנו העברנו לכם לקראת הדיון בשם כלל משרדי הממשלה, כולל המשרד לבטחון פנים, את התכניות - - -

קארין אלהרר: מתי העברת?

<טלל דולב: אתמול בערב.

קארין אלהרר: וציפית שאני אעבור על זה?

<טלל דולב: לא, ציפיתי שתראו שזה קיים.

קארין אלהרר: זה רק כדי לסמן וי.

<טלל דולב: לא, זה ממש לא רק כדי לסמן וי.

קארין אלהרר: מה הייתה הציפייה?

<טלל דולב: הציפייה הייתה שתקבלו דיווח עדכני.

קארין אלהרר: אבל גבירתי מבינה שאני לא יודעת לקרוא לילה לפני דברים שאני אמורה להתעמק בהם.

<טלל דולב: כן, אני מבינה ואני מתנצלת, אנחנו בפעם הבאה נעביר את זה לפני כן.

קארין אלהרר: טוב.

קארין אלהרר: מנהלת הרפורמה, אדוני, האם תוכל לתת לנו סקירה קצרה לגבי העשייה שלכם עד כה?

קארין אלהרר: שם ותפקיד.

<אווקה זנה: שמי עורך דין אווקה זנה.

קארין אלהרר: קודם כל, ברכות על התפקיד והרבה הצלחה.

<אווקה זנה: תודה רבה.

<אווקה זנה: אני נכנסתי לתפקיד שלי, אלה הימים הראשונים שלי, גם בדיוק - - - הכול ככה מתערבב.

<אווקה זנה: גם כמי שהיה חלק מהוועדה הבין משרדית, גם כמי שמכיר, המשימה שלנו כרגע היא לנסות להקים את היחידה ולהנגיש אותה לציבור ולנסות לשפר את הממשקים בין היחידות השונות ולהביא למצב שבו החברה הישראלית בכלל, אמי גם אמרה זאת, אנחנו, יוצאי אתיופיה, בזכות המאבק שלהם לשוויוןף בצדק רב, יצרו מציאות שבה כלל משרדי הממשלה מובילים מהלכים של תודעת שרות.

<אווקה זנה: בשירות הציבורי, הייתי פרקליט צבאי וקצין בפרקליטות הצבאית, לאחר מכן בפרקליטות המדינה.

<אווקה זנה: כל בוקר, כשהייתי פרקליט בפרקליטות המדינה, קמתי ואמרתי, אני משרת הציבור.

<אווקה זנה: אין כאן יריבויות בין משרדי הממשלה וכך צריך להיות, אנחנו צריכים להוביל מהלכים בשיתוף פעולה, גם עם חבריי למשטרה ושאר משרדי הממשלה.

<אווקה זנה: אני, גם בסיוע המאוד חשוב של אֶמי ושאר הגורמים הרלבנטיים, אנחנו בשיתוף פעולה עם טלל, שגם היא יחסית חדשה, אנחנו מתכוונים קודם כל לשים את היחידה כמקום שבו כל אזרח יוכל להגיש תלונה ולקבל מענה ראוי והולם, ביחס לכלל משרדי הממשלה.

<אווקה זנה: שלא ייווצר מצב שהצדק, כפי שעורך הדין אמר כאן, ייקח לו זמן לקבל מענה ואני, ככל שזה תלוי בי, אנחנו מתכוונים להיות יעילים, ממוקדים ביותר ובעיקר מונגשים, כי האמון הציבורי, גבירתי, צריך גם להיראות ולהיות נוכח, מונגש.

<אווקה זנה: זו המשימה שלנו, של כולנו, לא רק שלי.

<אווקה זנה: אני מאמין שאנחנו נצליח בעניין הזה.

קארין אלהרר: תודה רבה.

קארין אלהרר: גברתי, את רוצה לתת סקירה?

<טלל דולב: אני רוצה להציג את מטה היישום ולהציג את התכנית בהתייחס לכמה דברים שנאמרו כאן.

<טלל דולב: לקראת אמצע 2015 ראש הממשלה כינס ועדת שרים והממשלה החליטה על תכנית מאוד מקיפה, שכוללת עשרה משרדי ממשלה.

<טלל דולב: התכנית נבנתה תוך התייחסות לדוח מבקר המדינה, שהדיון הזה נעשה בעבורו, על מנת להתמודד עם אותם הכשלים שעליהם דובר בדוח.

<טלל דולב: התכנית מבוססת על תהליך היוועצות ארוך מאוד שקיים משרד העלייה והקליטה עם יוצאי אתיופיה.

<טלל דולב: משרד ראש הממשלה וראש הממשלה בעצמו לקח אחריות על הובלת התכנית מטעם כלל משרדי הממשלה.

<טלל דולב: אנחנו במטה היישום קצת יותר ותיקים מאווקה פה, אנחנו עובדים כבר ארבעה חודשים עם כלל משרדי הממשלה, כשהתכנית הזו, בתוכה, ביחד איתכם, בכל ועדות הכנסת גם יש אמצעי בקרה שמיועדים להבטיח שני דברים.

<טלל דולב: האחד זה פעילות ממשלתית מתואמת, רחבת היקף, שתהיה נוכחות לממשלה גם בנושא של מניעת אפליה וגזענות מצד אחד, גם בנושא של סיוע בכל תחומי החיים ליוצאי אתיופיה, שיהיו גם מעקב ובקרה באמת אפקטיביים אחרי התכנית הזו.

<טלל דולב: אני מצטערת שזה היה אתמול בלילה, אבל אנחנו כן העברנו לוועדה, ואפשר לדון בה גם בזמן אחר, מצגת מאוד מפורטת שמפרטת את כלל פעולות המשרדים, שמפרטת את ההצעה התקציבית.

<טלל דולב: אנחנו איתרנו את ההקצאות התקציביות בכל אחת מהתקנות התקציביות, אנחנו עוקבים אחריהן באמצעות סימון מיוחד בתוך תקציב המדינה - - -

קארין אלהרר: האם זה כסף שהוא תוספתי או כסף מתוך המערכת?

<טלל דולב: זה כסף שהוא תוספתי.

<טלל דולב: חלקו - - - אנחנו מדברים על סדר גודל של כמעט קרוב ל-200 מיליון שקלים בשנה, כולל התכנית החדשה של משרד החינוך שבוודאי שמעתם עליה בתקשורת.

<טלל דולב: אנחנו מדברים על מגוון של כ-70 פעולות בתחומי חינוך, רווחה, בריאות, שיקום ותעסוקה, השכלה גבוהה וגם יחידות שונות כמו נש"מ שאם תרצי הם ידווחו יותר בהרחבה, כשהמטרה היא לסייע להשתלבות מיטבית של יוצאי אתיופיה, תוך כדי צמצום פערים, עם מגוון מאוד גדול של מענים, להכיר בחזקים ולחזק אותם, לצמצם פערים של אותן אוכלוסיות חלשות.

<טלל דולב: בעצם אנחנו רואים את זה כאיזושהי פעולה משולבת שמצד אחד ההשתלבות בחברה ובחיי היומיום במוסדות תשתפר ומצד שני, אנשי הקהילה יקבלו את הכלים גם להצטיין וגם להתמודד כשווים מול שווים עם כלל אזרחי מדינת ישראל.

קארין אלהרר: תודה.

קארין אלהרר: משרד החינוך.

קארין אלהרר: בוקר טוב, גבירתי.

קארין אלהרר: שם ותפקיד.

<עירית בירן: עירית בירן, סגנית מנהל המינהל הפדגוגי.

<עירית בירן: אני מבקשת להתנצל על שהמכתב עדיין לא הגיע אלייך.

<עירית בירן: מנכ"לית המשרד בחופשה, ממלאה את מקומה המשנה למנכ"לית והיא הייתה בחופשת מחלה בימים האחרונים ולא היה מי שיחתום.

<עירית בירן: היא הגיעה היום לעבודה ואני קיבלתי הודעה שתישלח היום התשובה.

קארין אלהרר: אבל יש לך תשובה לתת לנו?

<עירית בירן: יש לי תשובה לתת לכם.

<עירית בירן: קודם כל בנושא של המסלול המבדל להכשרת מורים, הוא לא מסלול להכשרת מורים, המורים לומדים יחד עם כל הסטודנטים האחרים במסלולים שונים.

<עירית בירן: התכנית היא תכנית תוספתית או מעטפת כדי לחזק מנהיגות.

<עירית בירן: הרעיון הוא לעזור להם להשתלב יותר בקלות כשהם מגיעים לבית הספר ולהיות בפוטנציה לקראת הכשרה אחר כך לניהול בתי ספר וכן הלאה.

קארין אלהרר: למה אי אפשר לעשות את זה מתוך תכנית קיימת?

<עירית בירן: כי אין תכניות קיימות שלוקחות את כלל הסטודנטים.

<עירית בירן: יש תכנית לעולים חדשים שמגיעים מצרפת, או לקבוצות שונות ייחודיות, אבל אין תכנית אחת שאומרת:

<עירית בירן: אני אוספת סטודנטים שלומדים בשוטף עם כל הסטודנטים האחרים ונותנת להם תכנית תוספתית.

<עירית בירן: היו בשנים עברו, אבל היום יש מעט - - -

קארין אלהרר: למה יוצאי אתיופיה שונים מעולים מצרפת?

<עירית בירן: כי העולים מצרפת צריכים תרגום, עבודה על שונות תרבותית אחרת.

קארין אלהרר: בסדר, אז הם מקבלים את השונות שלהם.

קארין אלהרר: יבואו בני הקהילה, יקבלו את השונות שלהם אבל בתוך תכנית קיימת.

<עירית בירן: זה עובד באותה שיטה.

<עירית בירן: תראי, אפשר לחבר צרפתים לבני הקהילה ולהחליט שכל אחד עובד בחדר בקבוצה נפרדת, אבל זה אותו רעיון.

קארין אלהרר: צריך לחבר את כולם לישראלים וישראליות - - -

<עירית בירן: הם לומדים עם כולם.

קארין אלהרר: גם יוצאי אתיופיה, גם עולים, גם כל אחד, לתת לו את הסל שלו.

קארין אלהרר: למה כל השונות הזאת?

קארין אלהרר: למי זה תורם?

<עירית בירן: קודם כל, כולם לומדים עם כולם.

<עירית בירן: בכיתה הם לומדים עם כולם ואין שונות וכן הלאה.

<עירית בירן: יש אופציה לקבל תוספת יותר מותאמת - - -

קארין אלהרר: אני אשאל את זה כך.

קארין אלהרר: מכיוון ששמעתי מהשטח דברים אחרים, האם היום, בן קהילה או בת קהילה, שרוצים ללמוד במסלול הרגיל, זה יתאפשר להם?

<עירית בירן: בהחלט.

<עירית בירן: הם לומדים במסלול הרגיל.

קארין אלהרר: זיוה, את רוצה לדבר?

קארין אלהרר: בבקשה.

<מבקר המדינה יוסף חיים שפירא: אני רוצה לומר שתי מלים.

קארין אלהרר: רק רגע, שנייה, מבקר המדינה.

<מבקר המדינה יוסף חיים שפירא: אני רק רוצה לציין שהטיפול בדוחות לא מונע ממשרד מבקר המדינה והעומד בראשו ומנהלת לשכתי רחל טבאי שיושבת כאן, לעזור לבני הקהילה, לא רק במגזר הציבורי, ששם יש קשיים, מכרזים ותנאי קבלה קשים כאלה ואחרים, אלא שאנחנו מפנים גם חברים שמגיעים מהקהילה למקומות עבודה במגזר הפרטי.

<מבקר המדינה יוסף חיים שפירא: ככל שתלוי בי, ואני מכיר משרדי עורכי דין, אני מפנה את עורכי הדין להתקבל למשרדים.

<מבקר המדינה יוסף חיים שפירא: אנחנו נמשיך ונסייע לקהילה הנהדרת הזו להשתלב בצורה מלאה בחברה הישראלית.

<מבקר המדינה יוסף חיים שפירא: תודה.

קארין אלהרר: תודה רבה.

קארין אלהרר: כן, בבקשה, גבירתי.

<אורנה שץ: תודה.

<אורנה שץ: אני ד"ר אורנה שץ אופנהיימר, עוסקת בהכשרת מורים, גם במשרד החינוך וגם במערכות האקדמיה.

<אורנה שץ: אנחנו מנהלים קרוב לעשר שנים תכנית שנקראת תכנית תספ"ה, "תכנית סטודנטים פרחי הוראה" לבני הקהילה האתיופית, כאשר הסטודנטים לומדים מה שהם רוצים, במסלולים הרגילים.

<אורנה שץ: זה יכול להיות על יסודי, זה יכול להיות גן ילדים, זה יכול להיות מקרא, זה יכול להיות מתמטיקה, מה שהם רוצים.

<אורנה שץ: אנחנו מעמידים לרשותם מערכת של מעטפת אקדמית, חונכויות וגם מלגות.

<אורנה שץ: לאחרונה קיבלנו באופן מיוחד מלגות עבור הסטודנטים האלה.

<אורנה שץ: הסטודנטים האלה יכולים ללמוד איפה שהם רוצים ומה שהם רוצים ואנחנו עומדים לרשותם.

<אורנה שץ: יש לנו בתכניות שלנו ויש לנו גם מרכז לתכניות האלו, קרוב ל-250 סטודנטים.

<אורנה שץ: זה לגבי שלב ההכשרה.

<אורנה שץ: לגבי שלב ההשמה - - -

איתן ברושי: מה עם מלגות?

<אורנה שץ: הם מקבלים.

<אורנה שץ: כל סטודנט עד גיל 28 יכול לקבל כמו כל מי שנקרא בלשון הישראלית עולים, יכול לקבל ממינהל הסטודנטים שכר לימוד, עד גיל 28.

<אורנה שץ: מגיל 28 הוא לא יכול לקבל ואנחנו מסייעים.

<אורנה שץ: זה עונה?

איתן ברושי: בשלב הזה נסתפק.

<אורנה שץ: תודה.

<אורנה שץ: לגבי ענין ההשמה, אנחנו בשלוש השנים האחרונות עושים מאמץ כביר לסייע בהשמה, כמובן למי שרוצה.

<אורנה שץ: יש לנו מעטפת של שעות תוספתיות בדומה למורים העולים, בדומה, בגיל ההוראה ביסודי ובגן הילדים, מסייעת בשמונה שעות, בעל יסודי ובחטיבת הביניים שש שעות תוספתיות.

<אורנה שץ: כל בוגר הכשרת מורים יכול ללכת עם השעות האלו לבית הספר.

קארין אלהרר: איזה גן ואיזה בית ספר שהם בוחרים?

<אורנה שץ: כן.

<אורנה שץ: איפה שהם מתקבלים, לא בוחרים, מתקבלים.

<אורנה שץ: אנחנו מסייעים בהשמה במובן הזה שאנחנו פונים בעצמנו למנהלים ולמפקחים.

<אורנה שץ: יש חשיבות לסיוע הזה, זה לא תמיד הולך בקלות.

קארין אלהרר: אני אשאל זאת כך, מאז החלטת הממשלה, האם נסגרו תכניות מבדלות?

<אורנה שץ: בכל המערכת נסגרו הרבה מאוד תכניות מבדלות והוחלפו בתכניות שהן תכניות במיינסטרים, בעיקר אנחנו מדברים גם, מרבית התכניות היום בבתי ספר - - -

קארין אלהרר: במשרד החינוך, אני שואלת.

<אורנה שץ: לגבי משרד החינוך אני מעדיפה שתעני אֲת, אבל נסגרו תכניות מבדלות, נסגרו מרכזי נוער מבדלים, הוחלפו בפעילות בלתי פורמאלית אחר הצהרים בתוך המסגרות הרגילות של תכניות מנהיגות ותכניות הכנה לצבא.

<אורנה שץ: בסך הכול התפיסה של התכנית היא לא לתת שירות ליוצאי אתיופיה בצורה מבדלת אלא בתוך בתי הספר, בתוך הכיתות, ונסגרו מרבית התכניות המבדלות.

קארין אלהרר: משרד החינוך?

<עירית בירן: חד משמעית נסגרו.

<עירית בירן: לא רק זה אלא שהוצאנו הוראה גם בקבוצות תגבור שבתוך בתי ספר לא להוציא בצורה מבדלת.

<עירית בירן: יש מקומות שאנחנו מקבלים מדי פעם תלונות שמורה הוציאה לשעת תגבור או לשעה פרטנית שלושה ילדים שהם רק בני הקהילה, חזרנו אל המנהלים להסביר - - -

קארין אלהרר: גם בחינוך הבלתי פורמאלי?

<עירית בירן: גם בבלתי פורמאלי, אנחנו מבקשים לא לקיים - - -

קארין אלהרר: יצא חוזר מנכ"ל?

<עירית בירן: יצא חוזר מנכ"ל מאוד ברור וחד משמעי בנושא כבר לפני שנה.

קארין אלהרר: אפשר להעביר לי העתק?

<עירית בירן: בשמחה רבה.

קארין אלהרר: תודה.

קארין אלהרר: זיוה, בבקשה.

<זיוה מקונן: תודה, גבירתי, אני לא יודעת מה קורה פה.

<זיוה מקונן: אני הייתי מאוד שמחה לשמוע מנציגת משרד החינוך איזה תכניות מבדלות באמת נסגרו מאז החלטת הממשלה ולנקוב בשמות, מה הם הפרויקטים הייחודיים שהיו עד כה ונסגרו.

<זיוה מקונן: אם הכוונה היא להשאיר את אותן המסגרות ולערבב ולהגיד 80-20 אז זה כבר משהו אחר.

<זיוה מקונן: זאת השאלה שאני באמת מבקשת לשמוע תשובה עליה.

קארין אלהרר: גם אני.

קארין אלהרר: שמות של תכניות שנסגרו.

<עירית בירן: הייתה לנו תכנית למצוינות שנסגרה, שנקראת "אתגרים", לא יודעת אם הכרת אותה, היו בה בסביבות 200 ילדים שעבדו בקבוצות מובדלות, היא פוזרה וחיברנו את הילדים האלה לקבוצות אחרות.

<עירית בירן: לצערי הרב, חלק מהילדים נשרו ולא רצו להצטרף, אבל אנחנו עומדים על זה שכל קבוצות המצוינות היום הן מעורבות.

<עירית בירן: אני אשמח להזמין אותך, זיוה, לראות.

<עירית בירן: גם הפרויקט הלאומי, שאני יודעת שעליו את מדברת, אנחנו החלטנו להמשיך איתו, אבל הוא עבר ממשרד הקליטה בנובמבר להובלה של משרד החינוך וכרגע אנחנו במאמצים, בסביבות 500 ילדים שאינם בני הקהילה צורפו לקבוצות התגבור, יש לנו עוד תהליך, אבל אנחנו הולכים ומצרפים.

<עירית בירן: החלטנו לא לוותר על השותפות בגלל התוצאות.

<עירית בירן: יכול להיות שבבני הקהילה לא כל כך אהבו את זה, אבל אנחנו הסתכלנו על התוצאות של הפרויקט הלאומי וראינו שתוצאות הבגרות יפות.

<עירית בירן: יש סגירת פערים.

<עירית בירן: אנחנו בדקנו - - -

קארין אלהרר: לא הבנתי.

קארין אלהרר: אז סגרתם או לא סגרתם?

<עירית בירן: אנחנו לא סגרנו אלא צירפנו ילדים שאינם - - - זו תכנית, אני יודעת על מה היא מדברת, היא מדברת על הפרויקט הלאומי, צירפנו ילדים שאינם בני הקהילה לתוך קבוצות שהיו בני הקהילה.

קארין אלהרר: מה שבעצם גבירתי אומרת שיש החלטת ממשלה ויש את משרד החינוך שעושה מה שהוא רוצה.

<עירית בירן: למה?

<עירית בירן: הסכימו במשרד ראש הממשלה, יחד איתנו, במשרד ראש הממשלה, שאנחנו נצרף ילדים שאינם בני הקהילה לתכנית שהייתה של בני הקהילה.

<עירית בירן: זה היה בהסכמה של הממשלה.

קארין אלהרר: השארתם את השם של התכנית?

<עירית בירן: אנחנו מחפשים שם, עדיין לא מצאנו שם חלופי.

<עירית בירן: אנחנו נחליף לתכנית את השם.

קארין אלהרר: מטה היישום הסכים לזה?

<טלל דולב: צריך תמיד לאזן בין ערכים שונים.

<טלל דולב: מטה היישום מחויב להשתלבות מיטבית, כמו כל משרדי הממשלה ויחד עם זה, אנחנו צריכים לדעת שאנחנו גם נותנים את המענים הטובים ביותר כדי לקדם את הילדים לתוצאות.

קארין אלהרר: אי אפשר לקדם את הילדים במעורבות כלל ישראלית?

<טלל דולב: לגבי ההסכמה של מטה היישום כרגע עם משרד החינוך ועם נציגי הפרויקט יש לנו איתם שתי הסכמות עיקריות.

<טלל דולב: האחת, שמוסיפים ילדים עם אותם קשיים לקבוצות על מנת שהן לא יהיו קבוצות מבדלות לחלוטין.

<טלל דולב: אנחנו יודעים שהפתרון אינו מספק לגמרי, אבל אנחנו חושבים - - -

קארין אלהרר: כמה אחוז אתיופים?

<טלל דולב: 80.

<טלל דולב: ההסכמה השנייה שיש לנו עם משרד החינוך ועם מפעילי הפרויקט היא שאנחנו מתאימים את המענה הזה לילדים בבתי הספר לפי צרכיהם.

<טלל דולב: השנה הזאת אנחנו עושים בקרה.

<טלל דולב: אנחנו עושים בקרה מאוד מדויקת, גם על העירוב בקבוצות, גם על המידה שבה ניתן מענה לצרכים של הילדים.

<טלל דולב: אנחנו סיכמנו עם מפעילי הפרויקט שאנחנו לקראת סוף השנה נראה באיזו מידה נעשה שילוב, באיזו מידה הילדים מקבלים מענה לצרכים, באיזה מידה הפריסה מאפשרת לנו לתת את המענה שצריך.

<טלל דולב: אנחנו נעשה בדיקה בנושא ביחד עם הגורם שנותן שירות ונציג.

קארין אלהרר: למה לא 50-50, לפחות?

<טלל דולב: עוד פעם, אני רוצה להבהיר.

<טלל דולב: מרבית התכניות, גם במשרד החינוך, ועירית, אני מצטערת שאני מדברת בשמך, ניתנות בתוך בתי הספר לכלל התלמידים.

<טלל דולב: יש התערבות בתוך בתי הספר בשעות תוספתיות.

<טלל דולב: זוהי תכנית אחת.

<טלל דולב: זאת אחת התכניות, שגם אם אנחנו מדברים על דוחות המבקר הקודמים, מבחינת התוצאות שהיא נותנת היא נתפסה כתכנית שמביאה את התוצאות.

<זיוה מקונן: אני מבקשת, נציג משרד המבקר נמצא פה, המבקר לא בדק את התוצאות של התכנית.

<זיוה מקונן: את התוצאות של התכנית, גבירתי, אנחנו העברנו את מה שברוקדייל, אותו גוף שממומן על ידי הפרויקט, מראה, שתלמידים יוצאי אתיופיה שקיבלו את התכנית לא בהכרח מראים הישגים יותר טובים.

<זיוה מקונן: להיפך, התלמידים שלא קיבלו את התכנית תמיד יש אצלם עלייה.

<זיוה מקונן: נא לדייק.

<זיוה מקונן: עוד נקודה, גבירתי, אני רוצה לצטט את דוח מבקר המדינה, למרות מה שאומר מבקר המדינה משרד החינוך החליט להשאיר את התכנית הזו כתכנית העל של המשרד.

<זיוה מקונן: יותר מזה, הוא הכפיל אותה.

<זיוה מקונן: התקציב היה 9 מיליון, הכפיל אותה ל-19 מיליון.

<זיוה מקונן: התכנית הזו טיפלה ב-4,000 תלמידים יוצאי אתיופיה והיום היא מטפלת ב-8,000.

<זיוה מקונן: מבקשים מהם, נותנים להם מכרז.

<זיוה מקונן: יותר מזה, משרד החינוך התחייב וחתם לארבע שנים לפרויקט הזה על 120 מיליון שקל.

<זיוה מקונן: זו שערורייה שאין כמותה.

<זיוה מקונן: ומשרד מבקר המדינה אמר "זאת צנרת סופגת לאותם הגופים האלה, כי הגוף הזה לא מפעיל ישירות, הוא רק צינור".

קארין אלהרר: אם זו לא תכנית מבדלת, אני לא יודעת מה כן.

<זיוה מקונן: ברשותך, גבירתי, אני רוצה לקרוא את מה שמבקר המדינה אמר על שתי תכניות גדולות לתגבור לימודי, והוא אומר: "צבר הממצאים שפורט לעיל מעלה ספקות בדבר דיוקם של הדיווחים שמסרו הגופים המרכזים והגופים המפעילים למשרדי הממשלה", עמוד 43 בדוח המבקר המדינה.

<זיוה מקונן: הוא אומר אפילו שיש בעיה באמינות של הגופים האלה.

<זיוה מקונן: משרד החינוך החליט להרחיב אותן.

קארין אלהרר: תודה, זיוה.

<זיוה מקונן: עוד נקודה, גבירתי, בעניין של המורים יוצאי אתיופיה, שדובר פה.

<זיוה מקונן: המורים האלה בחרו, בחלקם הגדול הם ילידי הארץ, הם בחרו להגיע למכללות וללמוד הוראה כדי להיות מורים מן המניין.

<זיוה מקונן: הם בחרו.

<זיוה מקונן: משרד החינוך בתכנית הזו מבקש לאסוף אותם, לא משנה אם הם ילידי הארץ או לא ילידי הארץ, לא משנה כמה שנים הם בארץ, או האם צריכים לעסוק בזהות שלהם או לא צריכים לעסוק בזהות שלהם, הוא החליט לאסוף אותם ולתת להם תכנית תוספתית.

<זיוה מקונן: החבר'ה האלה לא מבקשים את זה.

<זיוה מקונן: יותר מזה, משרד החינוך מבקש מכל המכללות לא רק לבנות להם תכנית ייחודית וכו' אלא השתלמויות נפרדות.

<זיוה מקונן: מה יותר גזעני מזה, מלחפש עשרה סטודנטים אתיופים במכללה, לפי הצבע שלהם ולתת להם תכנית ייחודית?

קארין אלהרר: תודה.

קארין אלהרר: כן, בבקשה.

<טלל דולב: אני רוצה להתייחס לנושא של הפרויקט הלאומי כי זו סוגיה שמעוררת שאלות.

<טלל דולב: הממשלה קיבלה את ההחלטה הזאת ובין היתר הסיבה שהפרויקט גדל היא כתגובה לביקורת של דוח מבקר המדינה.

<טלל דולב: מה שהוחלט לעשות, במקום לפצל את הטיפול בתלמידים יוצאי אתיופיה, עולים ולא עולים, בין משרדי החינוך למשרד העלייה והקליטה ובין שתי תכניות שמופעלות על ידי גורמים שונים, הוחלט לרכז את כל הטיפול של התגבור הלימודי בידי משרד החינוך.

<טלל דולב: זוהי אחת התכניות שמשרד החינוך מפעיל לצורך העניין.

<טלל דולב: הוחלט גם כתוצאה מהביקורת שהקריאה זיוה, שמערך המעקב והבקרה יהיה מבחינה פדגוגית במשרד החינוך ובליווי שלנו.

<טלל דולב: אנחנו מקיימים ביחד עם משרד החינוך, זאת אומרת, משרד החינוך מקיים בהשתתפותנו בקרה על כל אחד ואחד מהתלמידים בכלים של משרד החינוך.

<טלל דולב: אנחנו נוכל להביא דיווח על מאפייני התלמידים, על גודל הקבוצות, על המידה שהם מעורבים ועל מה שקורה איתם, ההישגים שלהם ועם התוצאות האלו אני חושבת שאפשר יהיה לקבל החלטה יותר מושכלת, כדי לראות אם אנחנו מצליחים לנהל את זה כמערכת אחת.

<טלל דולב: זאת השאיפה.

איתן ברושי: יכול להיות שצריך לקרוא להן ישיבות, אולי אם נקרא להן ישיבות זה יהיה יותר טוב ויותר מהר.

איתן ברושי: אתם לא יוצאים מגדרכם בעניין הזה.

<טלל דולב: לא יוצאים מגדרנו באיזה עניין?

איתן ברושי: בנושא שמדובר בו פה.

קארין אלהרר: תראו, מה שמאוד ברור כאן הוא שיש תכניות מבדלות.

קארין אלהרר: תקראו לזה איך שאתם רוצים.

קארין אלהרר: אתם יכולים לטמון ראשכם ולהגיד שזה לא מבדל, אבל כל הסממנים מדברים על בידול משמעותי, 80-20.

<עירית בירן: זו תכנית אחת.

קארין אלהרר: אבל היא משמעותית.

<עירית בירן: יש לנו עוד תכנית גדולה של - - - שיש בה גם כמה אלפי ילדים - - -

<זיוה מקונן: יש אלפי תכניות של משרד החינוך לכולם ואיך - - -

קארין אלהרר: זיוה, תודה.

קארין אלהרר: גבירתי, אני לא מכירה משהו שהוא יותר מבדל, אני חייבת לומר.

קארין אלהרר: לא השם, לא התקצוב שגדל, לא מספר הילדים מבני הקהילה שנמצאים שם, לא שום דבר.

קארין אלהרר: ובנוסף לכל, הממצאים מטעמכם, משרד החינוך, לא מלמדים על איזה פאר היצירה שקורה שם.

<עירית בירן: אנחנו בדקנו את נתוני הבגרות של בוגרי התכנית בשנה שעברה, שלא הייתה בפיקוחנו אלא בפיקוח משרד הקליטה וציוני הבגרות שלהם מאוד יפים - - -

קארין אלהרר: מה זה קשור למשרד הקליטה?

<עירית בירן: הם ניהלו את התכנית עד שנה שעברה.

קארין אלהרר: בסדר, אבל הוצאנו את זה ממשרד הקליטה.

<עירית בירן: אני רוצה להגיד שאי אפשר לפסול תכנית אם כשבודקים ילד ילד והנתונים - - -

קארין אלהרר: אפשר גם אפשר.

קארין אלהרר: ועוד איך אפשר.

<קריאה: פדגוגית זה אתם, אבל משרד החינוך - - -

קארין אלהרר: אדוני, לא להפריע לי באמצע.

קארין אלהרר: אם הייתה החלטה ממשלתית שאומרת לא לבדל אז תפסיקו לבדל ובטח שאל תכפילו תקציבית.

קארין אלהרר: אני מבקשת לקבל התייחסות של משרד החינוך, אבל שגם מספרת לי מה לא מבדל בתכנית הזו ולמה הגדלתם את התקציב.

קארין אלהרר: אני לא מצליחה לקבל את זה.

<טלל דולב: התקציב לא גדל, התקציב אוגם ביחד עם התקציבים של משרד הקליטה.

קארין אלהרר: אז למה?

קארין אלהרר: אין לכם משהו אחר לשים בו את הכסף?

<קריאה: אני רוצה לענות, בבקשה, אם אפשר.

קארין אלהרר: לא, תודה.

קארין אלהרר: מל"ג, הנציג מתעכב.

קארין אלהרר: נציבות שירות המדינה.

קארין אלהרר: הדיון נגמר בעוד עשר דקות והנציג, כדאי לו להגיע עד אז.

קארין אלהרר: נציבות שירות המדינה.

<בלאל מוסא: בוקר טוב גבירתי.

קארין אלהרר: בוקר טוב, אדוני.

קארין אלהרר: שם ותפקיד.

<בלאל מוסא: בלל מוסא, ממונה מטה תכנון בנציבות שרות המדינה.

קארין אלהרר: אחוז בני הקהילה האתיופית שעובדים בשירות המדינה?

<בלאל מוסא: נכון לסוף 2016, 1.87%.

קארין אלהרר: כמה מהם במשרות בכירות?

<בלאל מוסא: במשרות בכירות אין.

<בלאל מוסא: יש רק בסגל התיכון משהו כמו שלוש ארבע משרות.

קארין אלהרר: אין?

<בלאל מוסא: אנחנו עובדים על זה.

<בלאל מוסא: אנחנו עשינו פילוח של כלל המשרות שנמצאים בהן בני הקהילה ומצאנו שבאמת רוב המשרות שהם נמצאים בהן הן משרות זוטרות ואנחנו עובדים על זה.

<בלאל מוסא: אנחנו עושים כל מיני פעולות על מנת להעלות את אחוז בני הקהילה במדרגים הגבוהים.

<בלאל מוסא: חלק מזה זה לקלוט אקדמאים לשירות המדינה.

<בלאל מוסא: ב-2016 קלטנו 80 אקדמאיים מתוכם 24 סטודנטים ו-56 אקדמאיים.

<בלאל מוסא: לפני שבוע שבועיים, בשיתוף עם טלל, חילקנו למשרדי הממשלה השונים 20 תקנים תוספתיים של סטודנטים המיועדים לקליטת סטודנטים יוצאי אתיופיה.

<בלאל מוסא: נציבות שירות המדינה, בהתייחסות לשאלה שנשאלה קודם, אכן מסמנת משרות ומייעדת אותן לבני הקהילה האתיופית.

<בלאל מוסא: יש בנציבות ועדה שבודקת את כלל המשרדים - - -

קארין אלהרר: כמה מהם נכנסו לקורס צוערים?

<בלאל מוסא: אין לי את המידע הזה.

קארין אלהרר: אין לך את המידע.

<בלאל מוסא: יש ועדה מיוחדת שהוקמה על מנת לבדוק עמידה ביעדי ייצוג הולם, בין היתר גם יעד ייצוג הולם של בני הקהילה.

<בלאל מוסא: אנחנו בודקים משרד משרד.

<בלאל מוסא: משרד שאינו עומד באחוז שנקבע שהוא 1.7% אנחנו מבקשים ממנו שיציג לנו תכנית אופרטיבית ויגיד לנו איך הוא מתכוון להגיע ליעד.

קארין אלהרר: תודה רבה.

קארין אלהרר: משרד הביטחון.

<יעל אבידן: אני נציגת צה"ל.

קארין אלהרר: שם ותפקיד.

<יעל אבידן: יעל אבידן, אני נציגת חטיבת התכנון של אגף כוח אדם בצה"ל.

קארין אלהרר: שלום גבירתי, האם את מסכימה שיש תת גיוס של בני הקהילה ליחידות טכנולוגיות?

<יעל אבידן: אני רוצה להגיד שבשנתיים האחרונות צה"ל עושה עבודה משמעותית סביב המיסוד של תכנית "הדרך החדשה", צה"ל ומשרד הביטחון כמובן בכלל, תוך שאנחנו רואים לנגד העיניים את אבני היסוד שגובשו בתכנית וכמובן שגם דוח מבקר המדינה נמצא לנגד עינינו בכל המהלך הזה.

<יעל אבידן: התכנית היא תכנית שהובלה כמובן על ידי משרד ראש הממשלה והיא מפורטת ברמת היעדים, המדדים ואנחנו מוצאים את עצמנו מבצעים בקרות איטיות תכופות מאוד ותדירות, על מנת לוודא שאנחנו עומדים ביעדים, בכיוונים ובמטרות שהצבנו לעצמנו.

<יעל אבידן: במהלך השנה וחצי האחרונות צה"ל סגר את כל המסגרות המבדלות.

<יעל אבידן: לא רק כי זו אבן היסוד בתכנית אלא מתוך הבנה שאנחנו רוצים לאורך הדרך לראות את האוכלוסייה משתלבת, מתנהלת בתוך השירות הצבאי ולקראת השירות הצבאי כמו כל חיילי צה"ל ללא הבחנה וללא איזשהו שוני במידה והוא לא נדרש.

<יעל אבידן: המסגרת האחרונה המבדלת, למעשה קורס אמי"ר, גייסנו את הגיוס האחרון של קורס אמי"ר בשבוע שעבר ובכך נסגר פרק בגיוס האחרון של שנתון הגיוס הנוכחי.

<יעל אבידן: אנחנו שמנו את הדבר הזה מאחורינו.

<יעל אבידן: ממש מהלך היסטורי בצה"ל, אפשר להגיד.

<יעל אבידן: זה היה הדבר האחרון.

<יעל אבידן: תהליך שביקשנו לו ארכה בתחילת התכנית על מנת להיערך כמו שצריך, תוך שאנחנו מסתכלים על בנייה של מסלול אחר, שאינו מיועד לשום אוכלוסייה ספציפית אלא מנסה להבחין מי באמת נדרש להתאמות ומי לא נדרש להתאמות, ללא הכנסה של אוכלוסיות לפי מוצא או לפי מאפיין אחר כלשהו, שלא בהכרח זקוקות לזה.

<יעל אבידן: אנחנו נמצאים במקום אחר מהבחינה הזו.

<יעל אבידן: גם מבחינת תוצאות, מדדים, יעדים, אנחנו מתחילים כבר לראות סנוניות ראשונות של תהליכים שהתחלנו להטמיע.

<יעל אבידן: הנשר לדוגמה, נמצא בירידה משמעותית בשנתיים האחרונות.

<יעל אבידן: זה נתון שעלה באופן מאוד מאוד חזק בדוח המבקר.

<יעל אבידן: נראה שאנחנו בכיוון הנכון בעניין הזה.

<יעל אבידן: אנחנו מאוד מאוד שמחים על התוצאות.

<יעל אבידן: גם ירידה בקרב הגברים, גם ירידה בקרב הנשים בשיעורי הנשר, נשר הוא כמובן סיום שירות צבאי בטרם עת, עד כדי כך שאנחנו נמצאים כיום בממוצע הכלל צה"לי, שגם הוא ללא קשר צריך לרדת וגם שם נעשים הרבה מאוד מאמצים.

<יעל אבידן: במובנים האלה יש שביעות רצון.

<יעל אבידן: כנ"ל גם בעולם האיתור.

<יעל אבידן: דיברת על המקצועות הטכנולוגיים אז אנחנו שמנו לעצמנו לנגד העיניים את המיצוי למערכים משמעותיים בצה"ל ובתוכם איתור לתפקידים שהאיתור אליהם נעשה על ידי מיונים קדם צבאיים, מערכים איכותיים, איתור לקצונה, אנחנו מסתכלים על כל הפריסה של כל המקומות.

<יעל אבידן: גם שם אנחנו במגמת שיפור.

<יעל אבידן: אנחנו פועלים למען הדבר הזה בפעולות יצירתיות, כאלו שלא מייצרות בידול בין אוכלוסייה לבין אוכלוסיות אחרות.

<יעל אבידן: יש עוד עבודה ואנחנו שם.

<יעל אבידן: בדרך לשם.

קארין אלהרר: תודה.

קארין אלהרר: בנצ'י, בבקשה.

קארין אלהרר: אני רק אומר שבתחילת הדיון הייתה כאן מנכ"לית משרד המשפטים, שהבטיחה שהתשובה תתקבל בזמן הקרוב וגם הבטיחה שהיא תדבר עם היועץ המשפטי לממשלה שיהיה איתכם בקשר, גם אם עדיין לא מתקבלת החלטה, קשר ישיר.

קארין אלהרר: בבקשה, גבירתי.

<פרנוס סלמסה: תראי, כבר כמה זמן אני מגיעה לפה, אני אמרתי להם, "הבן שלי, מצאתי אותו בעיניים שלי, זרוק".

<פרנוס סלמסה: שלוש שנים, נהרסו החיים שלי ושל המשפחה שלי.

<פרנוס סלמסה: השוטרים האלה, יש להם חיים, עובדים, מפרנסים אבל המשפחה שלי?

<פרנוס סלמסה: זו מדינת ישראל קודם כל?

<פרנוס סלמסה: אף אחד לא שומע אותנו.

<פרנוס סלמסה: יצאתי בגשם, הלכתי לנשיא המדינה, למי לא בכיתי?

<פרנוס סלמסה: למי לא בכיתי?

<פרנוס סלמסה: העור שלי, אני לא יכולה לקלף אותו, אבל בגלל העור שלי הבן שלי יושב בגן, מכולם, יוסף הקטן, אשם, גנב?

<פרנוס סלמסה: אם היה יוסף אשם, הרי אף שוטר לא הלך איתו כמלווה.

<פרנוס סלמסה: הבן שלי, אני צועקת לשמים, זרוק הבן שלי, ראיתי אותו בעיניים, אבל אני לא מאחלת להם את הכאב שלי, הוא יחכה, הוא ישלם להם.

<פרנוס סלמסה: שלוש שנים.

קארין אלהרר: גבירתי, אני מבטיחה לך - - -

<פרנוס סלמסה: על מה?

<פרנוס סלמסה: גם על מה החתימו אותנו, שלושה ימים יוסף נעדר, תיתן לי לדבר, בבקשה, שלושה ימים נעדר יוסף, 30 שוטרים נכנסו לבית, על מה החתימו אותנו?

<פרנוס סלמסה: ביקשנו לראות את הגופה לפני שירימו, לא נתנו.

<פרנוס סלמסה: אמרו לנו ביום ראשון אתם תראו את הגופה, הלכנו.

<פרנוס סלמסה: לא נתנו לנו לראות.

<פרנוס סלמסה: יוסף חי?

<פרנוס סלמסה: מת?

<פרנוס סלמסה: מה?

<פרנוס סלמסה: איפה מדינת ישראל, איפה?

<פרנוס סלמסה: איפה הממשלה?

<פרנוס סלמסה: איפה נשיא המדינה?

<פרנוס סלמסה: איפה - - - בעיניים שלו, הנה הוא נמצא, מול העיניים, מול המשפחה הוא אמר, "אני מבטיח לכם, חודשיים וחצי אני אתן תשובה".

<פרנוס סלמסה: איפה?

<פרנוס סלמסה: שמונה חודשים, איפה התשובה שלי?

<פרנוס סלמסה: בשביל הילדים שלי?

<פרנוס סלמסה: בשביל החיים שלי?

קארין אלהרר: את צודקת במאה אחוז.

קארין אלהרר: אני התחייבתי כאן בוועדה.

קארין אלהרר: הבטחתי גם לעורך הדין מתתיהו, שהיה כאן מתחילת הישיבה, אני לא אעזוב אותם עד שאת תקבלי תשובה.

קארין אלהרר: אני מאוד מקווה שבחודש וחצי, מקסימום חודשיים הקרובים, את מקבלת תשובה.

קארין אלהרר: אני ערבה, אני ערבה שאת מקבלת תשובה.

<פרנוס סלמסה: את יודעת, גם הוא אמר ככה, מול העיניים שלי.

קארין אלהרר: את צודקת.

קארין אלהרר: אני לא מגנה, אני לא מגנה על אף אחד.

קארין אלהרר: אני רק אומרת שאת צודקת במאה אחוז ואני והוועדה ערבים שאתם תקבלו תשובה בהקדם האפשרי.

<פרנוס סלמסה: בשביל זה הגעתי?

<פרנוס סלמסה: סבלתי כל כך.

<פרנוס סלמסה: - - - את הבת שלי - - - את המשפחה, אם המדינה לא נותנת תשובה, מה?

<פרנוס סלמסה: מי, מי נותן לי את התשובה על הבן שלי?

<פרנוס סלמסה: השוטרים, על מה שעשו לו, איך?

<פרנוס סלמסה: אני לא יודעת.

<בנצ'ימלק סלמסה: יש פה שני שוטרים שצריך להעמיד אותם, חייבים להעמיד אותם לדין.

<בנצ'ימלק סלמסה: לא ייתכן ששלוש שנים ושום חקירה, שום דבר, לא מבחינת המוסדות ולא מבחינת האלימות המשטרתית, אותם שוטרים.

<בנצ'ימלק סלמסה: לא ייתכן ששלוש שנים סחור סחור וימרחו את כל העניין הזה.

<בנצ'ימלק סלמסה: שלוש שנים זה הגיוני רק כי זה הצבע שחור.

<בנצ'ימלק סלמסה: זה פשוט כך.

<בנצ'ימלק סלמסה: שנת 2017 והצבע השחור עדיין מדבר.

<בנצ'ימלק סלמסה: שני שוטרים שפשעו והתעללו בילד, בנער חף מפשע, על לא עוול בכפו ושני השוטרים האלה עדיין - - - אחד מהם עזב ביוזמתו כשבועיים לאחר שנמצאה גופתו של יוסף סלמסה ואחד מהם עדיין נמצא.

<קריאה: השוטר שהשתמש בטייזר.

<בנצ'ימלק סלמסה: לנו אין מה להסתיר.

<בנצ'ימלק סלמסה: אנחנו, אין לנו מה להסתיר.

<בנצ'ימלק סלמסה: זה שהמשטרה עכשיו טוענת כי "כך וכך העבר של יוסף, אז אנחנו יכולים לחשוף את זה", אבל הוא לא עבריין, הוא לא רצח, הוא לא גנב, זה ילד שישב על ספסל ובגלל צבע העור שלו התנכלו לו.

<בנצ'ימלק סלמסה: לנו אין מה להסתיר.

<בנצ'ימלק סלמסה: אם יש למי להסתיר זה למשטרת ישראל.

<בנצ'ימלק סלמסה: כל הראיות שאיבדו, כל הטלפונים, כל השיחות, כל העניין זה שלא מזהים גופה, להם יש מה להסתיר והם צריכים לעמוד לדין.

<בנצ'ימלק סלמסה: זה לא יתכן.

קארין אלהרר: אתם צודקים במאה אחוז.

קארין אלהרר: את יודעת שכשאני מבטיחה משהו אני מקיימת.

<בנצ'ימלק סלמסה: זה לא רק את.

<בנצ'ימלק סלמסה: אם מפכ"ל המשטרה לא בא ואומר, "שני השוטרים האלה צריכים לעמוד לדין" אז אתה נותן לגיטימציה להתעלל בנו ולהכות בנו שוב ושוב.

<בנצ'ימלק סלמסה: זה משהו שהוא גם מושרש מלמעלה.

<בנצ'ימלק סלמסה: זה מפכ"ל המשטרה שנותן יד קשה לכל אלה שסובלים ובפרט לקהילה האתיופית.

<בנצ'ימלק סלמסה: יש פה בעיה מושרשת.

<בנצ'ימלק סלמסה: אם הוא לא יכול לעשות את העבודה שיעוף משם, שיתפטר.

<קריאה: כנ"ל לגבי מנדלבליט, שמושך אותנו כבר מעל שמונה חודשים.

<קריאה: האמון במשטרה אין כבר, זה אבד, אין דבר כזה.

<קריאה: אנחנו לא מאמינים במשטרה.

<קריאה: מנדלבליט, המשפט והממשלה - - -

קארין אלהרר: אז אני אומרת, תנו לי - - -

<קריאה: למה אנחנו מחכים?

<קריאה: אנחנו מחכים בסבלנות.

<קריאה: יש משפט שאומר - - - אנחנו מוכנים לעשות הכול בשביל הצדק הזה ואם זה להילחם ולצאת לרחובות - - - אנחנו מחכים בסבלנות, סבלנות, יש פה דור שלא מוכן, יש פה דור שלא מוכן לשבת בשקט - - -

קארין אלהרר: אני לא מגנה עליהם.

<קריאה: יש פה דור - - -

קארין אלהרר: אני לא מגנה עליהם.

<קריאה: אני לא בא - - - אני מאוד מעריך את מה שאת עושה, אני מאמין שאת מכבדת אותנו - - -

קארין אלהרר: אני גם רוצה תוצאה.

<קריאה: יש פה אנשים, זה לא רק את, כולם פה חיים מהדבר הזה, כולם שותקים.

<קריאה: אם מנדלבליט לא מוכן לקחת את החוק ולעשות פה את הצדק, אנחנו נצא ואנחנו - - - שיקרה.

קארין אלהרר: תנו לי צ'אנס לסדר את זה.

קארין אלהרר: אורנן, המל"ג.

<אורנן פודם: שלום.

<אורנן פודם: אורנן מהמועצה להשכלה גבוהה.

<אורנן פודם: אני ממש ממש ממש מתנצל על העיכוב.

קארין אלהרר: בסדר גמור.

קארין אלהרר: הנתונים שהעברתם זה תשע"ה, אין נתונים עדכניים יותר?

<אורנן פודם: עכשיו מגיעים הנתונים של ע"ו, רק עכשיו, כשהסתיימה שנה.

<אורנן פודם: אני יכול רק להגיד שבשבוע שעבר היה דיון של ועדת ההיגוי שלנו.

<אורנן פודם: מאז הדיון הקודם הקמנו ועדת היגוי לנושא הזה עם אנשים מהקהילה, עם אנשים מהאקדמיה, נציגי מוסדות, נציג סטודנטים.

<אורנן פודם: בשבוע שעבר אני שמח להגיד שהוועדה אישרה יציאה לתכנית לתואר ראשון עם מעטפת אקדמית, תכנית לתארים מתקדמים, תואר שני ותואר שלישי, תכנית במכינה הקדם אקדמית.

קארין אלהרר: מה, מבדל כזה?

<אורנן פודם: לא, ממש לא.

<אורנן פודם: כל העיקרון של התכנית שלנו זה רק לא לבדל, הכול יהיה תכניות משותפות, דרך מרכזי - - - אנחנו ניתן להם גם וואוצ'רים לפסיכומטרי, זו ההחלטה.

<אורנן פודם: לדעתי זו פעם ראשונה שיש דבר כזה, נותנים להם ואוצ'רים לקורסי פסיכומטרי.

<אורנן פודם: קורסים כלליים, לא קורסים ייחודיים.

<אורנן פודם: יהיו ואוצ'רים.

<אורנן פודם: יש לנו מגוון תכניות בקנה וזה בינתיים מה שהוועדה אישרה.

קארין אלהרר: תודה.

קארין אלהרר: אני מסכמת את הדיון.

קארין אלהרר: מחכים לנו לדיון הבא.

קארין אלהרר: קודם כל תודה לכל המשתתפים, כמובן למבקר המדינה, למנכ"לית משרד המשפטים, אמי פלמור.

קארין אלהרר: זה נושא שמבחינתי לא תם ולא נשלם, כי עובדה שרואים שהמשפחה טרם קיבלה תשובה, רואים שמשרד החינוך עדיין מבדל, אני רואה מנתוני המל"ג ירידה באחוז בני הקהילה ככל שעולים גבוה יותר בתארים, מצב שהוא לא תקין עדיין.

קארין אלהרר: נציבות שירות המדינה סיפקה נתונים די קשים ומבחינתי יש עוד הרבה מה לעשות.

קארין אלהרר: אני מרגישה שאנחנו כל פעם לוקחים צעד קדימה ועד לדיון הבא יש שניים אחורה.

קארין אלהרר: צריך שתהיה התקדמות, רק קדימה.

קארין אלהרר: תראו, אני שמחה שקמה ועדת השרים בראשות ראש הממשלה, גם הוועדה של אמי פלמור, אבל אני רוצה יישום, זה הדבר המשמעותי.

קארין אלהרר: זה עדיין לא קורה בכל.

קארין אלהרר: אנחנו מתקדמים, אבל לא בכל.

קארין אלהרר: אנחנו נמשיך ונעקוב אחרי העניין הזה.

קארין אלהרר: אני שוב חוזרת על דרישתי, היועץ המשפטי לממשלה צריך לקבל החלטה בעניין של יוסף סלמסה ז"ל, צריך להביא מזור למשפחה הזאת, החלטה.

קארין אלהרר: עבר יותר מדי זמן.

קארין אלהרר: אני שמחה שהיועץ המשפטי לממשלה פותח מחדש ושואל את השאלות הנכונות, אבל צריך לקבל החלטה.

קארין אלהרר: אי אפשר שיעבור כל כך הרבה זמן.

קארין אלהרר: כמובן לקיים את ההבטחה להתקשר למשפחה.

קארין אלהרר: לא בדרכים עקיפות, להתקשר למשפחה ולדבר איתה.

קארין אלהרר: לעניין התכניות המבדלות, משרד החינוך, הכול מתחיל ונגמר בחינוך.

קארין אלהרר: זה לא מקובל עליי, תכנית שאומרת 20-80 – מה עשינו?

קארין אלהרר: לא עשינו שום דבר.

קארין אלהרר: אני מאוד מקווה שבקרוב נברך על סגירה, כמו שקרה עם קורס אמי"ר.

קארין אלהרר: גם בצה"ל אני בטוחה שהיה קשה, אבל קשה אינו אומר לא לעשות.

קארין אלהרר: אני מבקשת לקבל, משרד החינוך, בתוך שבועיים, את הפרטים וההתייחסות לגבי התכנית להכשרת מורים, התייחסות לגבי התכנית המבדלת, החלפת השם, מתי מתכוונים לסגור, מדוע מתוקצבת כפול.

קארין אלהרר: מהנציבות, נתונים לגבי מספר עובדים בכל יחידה בממשלה, שהם בני הקהילה.

קארין אלהרר: כמה יש באופן כללי, כמה מכרזים מיועדים יש, כמה בתפקידים בכירים.

קארין אלהרר: אני רוצה לראות את הפילוח.

קארין אלהרר: צה"ל, מה נעשה כדי להגדיל את הגיוס של בני הקהילה ליחידות טכנולוגיות ואת היעדים של תכנית "הדרך החדשה", נתונים גם על הנשר של בני הקהילה מול כלל האוכלוסייה בשנים 2014 עד 2016 ומהם היעדים מבחינת

קארין אלהרר: כם לשנת 2017.

קארין אלהרר: אני מודה לכולם, הישיבה נעולה.